1. Imat Suumann
Jurjev-Livonskii
2019. Autoritehnika, lõuend. 25×25
Alghind: 200
Suumanni väikeseformaadilised motiivid jätkavad tema suurematelt maalidelt tuntud teemasid. Antud pealkirja kandsid ka erinevad 2018. aastal valminud teosed, millel võis kohata sarnaseid elemente. Tegemist on kollaažiga, kus linnulennulise Tartu vaate kohal kõrgub Raadi sõjaväelennuväljalt tuttava viisnurgaga lennukisaba. Erinevad linna ajalooperioodid sulanduvad ühte suumannlikku tervikusse.
Imat Suumann (snd 1964) on õppinud Tartu Ülikooli maaliosakonnas. Suurem osa tema enam kui kolmekümnest isikunäitusest on toimunud Eestis ning peamiselt Tartus. Neist olulisimaks võib pidada 2014. aasta juubelinäitust Tartu Kunstimajas, mille eest pärjati ta ka Tartu Kultuurikandja aunimetusega teose looja kategoorias. Teiste tunnustuste hulgas on talle määratud Ado Vabbe preemia.